CELEX: 52021PC0063
Language: sl
Date: 2021-02-17
Title: Predlog SKLEP SVETA o stališču, ki se v imenu Evropske unije sprejme na četrtem zasedanju konference pogodbenic Konvencije Minamata o živem srebru v zvezi s sprejetjem sklepov o spremembi prilog A in B k navedeni konvenciji o proizvodih z dodanim živim srebrom in proizvodnih postopkih, v katerih se uporabljajo živo srebro ali živosrebrove spojine, v skladu s členom 4(8) in členom 5(10) navedene konvencije

EVROPSKA KOMISIJA
            Bruselj, 17.2.2021
            COM(2021) 63 final
            2021/0033(NLE)
            Predlog
            SKLEP SVETA 
            o stališču, ki se v imenu Evropske unije sprejme na četrtem zasedanju konference pogodbenic Konvencije Minamata o živem srebru v zvezi s sprejetjem sklepov o spremembi prilog A in B k navedeni konvenciji o proizvodih z dodanim živim srebrom in proizvodnih postopkih, v katerih se uporabljajo živo srebro ali živosrebrove spojine, v skladu s členom 4(8) in členom 5(10) navedene konvencije
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se v imenu Unije sprejme na četrtem zasedanju konference pogodbenic Konvencije Minamata o živem srebru (v nadaljnjem besedilu: Konvencija) v zvezi s predvidenim sprejetjem sklepov o spremembi prilog A in B k navedeni konvenciji. Ti prilogi določata sezname proizvodov z dodanim živim srebrom in proizvodnih postopkov, v katerih se uporabljajo živo srebro ali živosrebrove spojine (v nadaljnjem besedilu: postopki, pri katerih se uporablja živo srebro), za katere veljajo bodisi datumi opustitve bodisi določbe, ki urejajo uporabo živega srebra
                  1
               .   
            
            
               2.Ozadje predloga
            
            
               2.1Konvencija Minamata o živem srebru (v nadaljnjem besedilu: Konvencija)
            
            
               Konvencija je glavni mednarodni pravni okvir za varovanje zdravja ljudi in okolja pred antropogenimi emisijami ter izpusti živega srebra in živosrebrovih spojin v zrak, vodo in zemljo. Obravnava celoten življenjski cikel živega srebra od primarnega izkopa živega srebra do odlaganja odpadkov z živim srebrom.
            
            
               Veljati je začela 16. avgusta 2017.
            
            
               Evropska unija (v nadaljnjem besedilu: Unija) je tako kot večina držav članic
                  2
                pogodbenica Konvencije
                  3
               .
            
            
               V skladu s členom 4(1) Konvencije se proizvodi z dodanim živim srebrom, ki so našteti v I. delu Priloge A (npr. nekatere kompaktne fluorescentne sijalke), po datumih opustitve, določenih v navedeni konvenciji, ne smejo več proizvajati, uvažati in izvažati.
            
            
               V skladu s členom 4(3) pogodbenice sprejmejo ukrepe za urejanje uporabe živega srebra v zvezi s proizvodi z dodanim živim srebrom, navedenimi v II. delu Priloge A.
            
            
               V skladu s členom 5(2) se v postopkih, pri katerih se uporablja živo srebro, navedenih v I. delu Priloge B (npr. klor-alkalna proizvodnja), po datumih opustitve, določenih v navedeni prilogi, ne smejo več uporabljati živo srebro in živosrebrove spojine.
            
            
               Na podlagi člena 5(3) pogodbenice sprejmejo ukrepe za urejanje uporabe živega srebra v postopkih, pri katerih se uporablja živo srebro, navedenih v II. delu Priloge B, vključno v smislu prehoda na postopke brez živega srebra, če so ti gospodarsko in tehnično izvedljivi. 
            
            
               V skladu s členom 4(4), (7) in (8) ter členom 5(5), (9) in (10) se prilogi A in B pregledata do 16. avgusta 2022, pri čemer se upoštevajo predlogi za spremembe
                  4
               , ki jih predložijo pogodbenice, in informacije, sporočene o proizvodih z dodanim živim srebrom, ter dostopne tehnične in gospodarske nadomestne rešitve brez živega srebra, ob upoštevanju tveganj in koristi za okolje in zdravje ljudi.      
            
            
               Člena 26 in 27 določata osnovna pravila, med drugim v zvezi z vlaganjem predlogov pogodbenic za spremembe prilog h Konvenciji, pa tudi v zvezi s sprejetjem in začetkom veljavnosti spremenjenih prilog. Sekretariat pošlje predloge za spremembo prilog vsem pogodbenicam  najmanj šest mesecev pred konferenco pogodbenic Konvencije (v nadaljnjem besedilu: konferenca pogodbenic), na kateri je sprememba predlagana v sprejetje, v tem primeru je to najpozneje 1. maja 2021. Predlagani spremenjeni prilogi se sprejmeta v skladu s pravili o glasovanju, določenimi v členu 26(3) in v Sklepu MC-1/1 o poslovniku, ki ga je konferenca pogodbenic sprejela na svojem prvem zasedanju (24.–29. september 2017)
                  5
               . 
            
            
               Sprememba priloge začne za vse pogodbenice veljati eno leto po obvestilu depozitarja o njenem sprejetju, razen za tiste pogodbenice, ki so dale ustrezno izjavo v skladu s členom 30(5). Ker Unija take izjave ni dala, se zanjo uporablja splošno pravilo o začetku veljavnosti spremenjenih ali novih prilog.  
            
            
               2.2Konferenca pogodbenic (v nadaljnjem besedilu: konferenca pogodbenic) 
            
            
               Konferenca pogodbenic izvaja funkcije, ki so ji dodeljene v Konvenciji. V ta namen med drugim preučuje in sprejema kakršne koli ukrepe, ki so potrebni za doseganje ciljev Konvencije, vključno s sprejetjem ustreznih smernic.
            
            
               V skladu s členom 28 Konvencije in z zgoraj omenjenim Sklepom MC-1/1 ima vsaka pogodbenica en glas. Vendar lahko Unija kot organizacija za regionalno gospodarsko povezovanje o zadevah, ki so v njeni pristojnosti, uresničuje pravico do glasovanja s številom glasov, ki je enako številu njenih držav članic, ki so pogodbenice Konvencije. Unija ne sme uveljavljati svoje pravice do glasovanja, če katera koli od njenih držav članic sama uresničuje svojo pravico do glasovanja, in obratno.
            
            
               2.3Predvideni akti konference pogodbenic 
            
         
         
            
               Konferenca pogodbenic je na svojem tretjem zasedanju (od 25. do 29. novembra 2019) sprejela Sklep MC-3/1
                  6
                o ustanovitvi ad hoc skupine tehničnih strokovnjakov za nadaljevanje razprav o proizvodih z dodanim živim srebrom in postopkih, pri katerih se uporablja živo srebro, v obdobju med zasedanji pred njenim četrtim zasedanjem (v nadaljnjem besedilu: četrto zasedanje konference pogodbenic). Mandat te skupine je bil zlasti izboljšati in organizirati informacije, ki so jih pogodbenice v skladu s členom 4(4) in (7) ter členom 5(4) in (9) Konvencije predložile o dostopnosti nadomestnih rešitev za take proizvode in postopke brez živega srebra, o njihovi tehnični in gospodarski izvedljivosti ter tveganjih in koristih za okolje in zdravje.
            
            
            
               Ob upoštevanju rezultata dela strokovnjakov naj bi na četrtem zasedanju konference pogodbenic v zvezi s tem sprejeli enega ali več sklepov (predvideni akti).
            
            
            
               Predvideni akti bodo spremenili Prilogo A h Konvenciji tako, da jo bodo dopolnili z dodatnimi proizvodi z dodanim živim srebrom, za katere so dostopne gospodarsko in tehnično izvedljive nadomestne rešitve brez živega srebra, koristne za zdravje ljudi in okolje, ter za katere bodo od določenih datumov opustitve veljali prepoved proizvajanja, uvoza in izvoza ali ukrepi, ki urejajo uporabo živega srebra.
            
            
            
               Predvideni akti bodo spremenili tudi Prilogo B h Konvenciji tako, da bodo dopolnili njen I. del s postopki, pri katerih se uporablja živo srebro, za katere so dostopne gospodarsko in tehnično izvedljive nadomestne rešitve brez živega srebra, koristne za zdravje ljudi in okolje, ter v katerih se zato živo srebro od določenega datuma opustitve ne bo več uporabljalo. 
            
            
            
               Predvideni akti bodo spremenili II. del Priloge B h Konvenciji tako, da bodo poostrili njegove določbe, ki urejajo uporabo živega srebra za proizvodnjo vinilklorid monomera, natrijevega ali kalijevega metilata ali etilata (alkoholati) in poliuretana, in/ali z dodajanjem drugih postopkov, pri katerih se uporablja živo srebro, ki so povezani z zahtevami o uporabi živega srebra.   
            
            
               3.Stališče, ki se sprejme v imenu Unije
            
            
               Cilj Unije je na ravni Unije in na svetovni ravni čim prej in čim bolj celovito opustiti uporabo živega srebra, če obstajajo sprejemljive nadomestne rešitve
                  7
               . Doseganje tega cilja zahteva zlasti opustitev proizvodov z dodanim živim srebrom in prehod od postopkov, pri katerih se uporablja živo srebro, na postopke brez uporabe živega srebra, kadar je to sprejemljivo, tehnično izvedljivo in koristno za zdravje ljudi in okolje.
            
            
            
               Napredek pri doseganju tega cilja na svetovni ravni bi prispeval k strategiji za ničelno onesnaževanje za okolje brez strupov, določeni v evropskem zelenem dogovoru
                  8
               . Prav tako bi prispeval k izvajanju strategije EU na področju kemikalij za trajnostnost iz leta 2020
                  9
               , v kateri se je Evropska komisija zavezala k ohranjanju vodilne vloge pri ustreznem ravnanju s kemikalijami na mednarodni ravni, tudi s spodbujanjem standardov EU v svetovnem merilu.
            
            
            
               Pregled Priloge A h Konvenciji, ki določa seznam proizvodov z dodanim živim srebrom, za katere veljajo prepoved proizvodnje, uvoza in izvoza ali zahteve v zvezi z uporabo živega srebra. 
            
            
            
               Stališče, ki se zastopa v imenu Unije, temelji na naslednjih elementih: 
            
            
            
               Področje uporabe Priloge II k Uredbi (EU) 2017/852 o živem srebru (v nadaljnjem besedilu: uredba o živem srebru)
                  10
               , s katero je bila prenesena Priloga A (I. del) h Konvenciji, je širše od področja uporabe Konvencije, saj vključuje več proizvodov z dodanim živim srebrom (npr. gumbasta celica). 
            
            
         
         
            
               V predlogu Unije (marec 2020), sporočenem v skladu s Sklepom MC-3/1
                  11
               , so bili opredeljeni številni drugi proizvodi z dodanim živim srebrom, za katere so dostopne izvedljive in koristne nadomestne rešitve brez živega srebra, vključno z izdelki, za katere že velja prepoved dajanja v promet na notranji trg in uvoza
                  12
               /
                  13
               , na primer v skladu z Direktivo 2011/65/EU (v nadaljnjem besedilu: direktiva RoHS)
                  14
                in Uredbo (ES) št. 1907/2006 (v nadaljnjem besedilu: uredba REACH)
                  15
               , ne velja pa še prepoved proizvodnje in izvoza. 
            
            
            
               V skladu s tem pregled Priloge A na globalni ravni zagotavlja več priložnosti za krepitev enakih konkurenčnih pogojev po vsem svetu ter zmanjšanje nadaljnje uporabe živega srebra in povezanega onesnaževanja: 
            
            
            
               (1)Zmanjšati vrzel med obstoječo, naprednejšo zakonodajo Unije in Konvencijo tako, da se I. delu njene Priloge A dodajo proizvodi, že vključeni na seznam Priloge II k uredbi Unije o živem srebru. 
            
            
               (2)I. delu Priloge A h Konvenciji dodati proizvode, za katere v skladu z uredbo Unije o živem srebru še ne velja prepoved proizvodnje in izvoza, vendar pa se kljub temu bodisi ne smejo več dajati v promet na trg Unije bodisi so predmet zakonodajnih besedil, ki se trenutno razvijajo in katerih namen je določiti podobno prepoved na ravni Unije. Če bi se pogodbenice odločile v II. del Priloge A h Konvenciji dodati enega ali več proizvodov, tj. brez določenih datumov njihove opustitve, bi Unija tako možnost politike še vedno razumela kot priložnost za zmanjšanje vrzeli med Konvencijo in zakonodajo Unije, če bi bili za take proizvode določeni jasni ukrepi v zvezi z živim srebrom.   
            
            
            
               Če bi pogodbenice na četrtem zasedanju konference pogodbenic soglašale o takih dodatkih in če bi te Unija podprla, bi Komisija v skladu s členom 20 uredbe o živem srebru sprejela delegirani akt za uskladitev Priloge II k Uredbi s spremenjeno Prilogo A h Konvenciji.  
            
            
            
               Zato stališče, ki se sprejme v imenu Unije na četrtem zasedanju konference pogodbenic, vključuje podporo sprejetju aktov za razširitev področja uporabe Priloge A h Konvenciji na proizvode z dodanim živim srebrom, za katere v skladu s Prilogo II k uredbi Unije o živem srebru že velja prepoved proizvodnje in trgovine z njimi ali za katere že velja prepoved dajanja na trg Unije ali ki so predmet zakonodajnih besedil, ki se trenutno razvijajo in katerih namen je določiti podobno prepoved na ravni Unije, ter jih je mogoče nadomestiti z nadomestnimi rešitvami brez živega srebra, ki so se izkazale za gospodarsko in tehnično izvedljive, pa tudi koristne z okoljskega vidika in vidika zdravja ljudi. 
            
            
            
               Pregled Priloge B h Konvenciji, ki določa seznam postopkov, pri katerih se uporablja živo srebro in za katere veljajo datumi „opustitve“ ali zahteve v zvezi z uporabo živega srebra. 
            
            
            
               Stališče, ki se zastopa v imenu Unije, temelji na naslednjih elementih: 
            
            
            
               na zakonodaji Unije, zlasti členu 7(1) in (3) ter Prilogi III k uredbi o živem srebru, s katero so bili člen 5(2) in (3) ter Priloga B h Konvenciji preneseni strožje. 
            
            
            
               Prvič, medtem ko Priloga B h Konvenciji zajema pet specifičnih postopkov, pri katerih se uporablja živo srebro (kloralkalna proizvodnja, proizvodnja acetaldehida, proizvodnja vinilklorid monomera, proizvodnja alkoholatov in proizvodnja poliuretana), Priloga III k uredbi o živem srebru vsebuje vseobsegajočo določbo o prepovedi uporabe živega srebra in živosrebrovih spojin v vseh proizvodnih postopkih v Uniji od določenih datumov opustitve, tj. kadar se uporabljajo kot katalizator (1. januar 2018) ali kot elektroda (1. januar 2022). Področje uporabe te prepovedi je tako v skladu s pravom Unije odprto.
            
            
            
               Drugič, čeprav Priloga III k uredbi o živem srebru določa več izjem od datumov opustitve za proizvodnjo vinilklorid monomera, alkoholatov in poliuretana, so navedene določbe v primerjavi s Prilogo B h Konvenciji strožje: namreč, uredba o živem srebru prepoveduje uporabo živega srebra kot „elektrode za kloralkalno proizvodnjo“ od 11. decembra 2017, medtem ko je v Konvenciji kot datum opustitve določeno leto 2025. Poleg tega, medtem ko uredba o živem srebru prepoveduje uporabo živega srebra kot katalizatorja za proizvodnjo poliuretana od 1. januarja 2018, za proizvodnjo vinilklorid monomera od 1. januarja 2022 in kot elektrode za proizvodnjo alkoholata od 1. januarja 2028, Konvencija določa le omejitev uporabe živega srebra in podrobneje določa, da imajo pogodbenice bodisi „namen“ to uporabo opustiti do 16. avgusta 2027 (poliuretan) bodisi tako uporabo opustiti pet let po tem, ko konferenca pogodbenic določi, da so nadomestne rešitve brez živega srebra postale tehnično in gospodarsko izvedljive (vinilklorid monomer in alkoholati). Uredba o živem srebru podrobno določa, da se obstoječe proizvodne zmogljivosti za proizvodnjo alkoholatov, pri kateri se živo srebro uporablja kot elektrode, ne smejo povečati pred datumom opustitve (1. januar 2028), medtem ko Konvencija za noben postopek, pri katerem se uporablja živo srebro (vinilklorid monomer, poliuretan in alkoholati), ne predvideva niti take obveznosti mirovanja niti zavezujočega datuma opustitve. 
            
         
         
            
            
               Enako kot pregled Priloge A h Konvenciji tudi pregled Priloge B zagotavlja več priložnosti za krepitev enakih konkurenčnih pogojev v svetovnem merilu in zmanjšanje industrijske uporabe živega srebra: 
            
            
            
               (1)Zmanjšati vrzel med obstoječo naprednejšo zakonodajo Unije in Konvencijo tako, da se k Prilogi B h Konvenciji dodajo datumi opustitve za proizvodnjo vinilklorid monomera, alkoholatov in poliuretana, pri kateri se uporablja živo srebro, v skladu s pravnim redom Unije ter ob upoštevanju obstoječih tehnično in gospodarsko izvedljivih nadomestnih postopkov brez živega srebra, kakor je bilo v okviru Sklepa MC-3/1 navedeno v predlogu Unije marca 2020.
            
            
               (2)V Prilogo B h Konvenciji uvesti vseobsegajočo določbo, ki zajema vse obstoječe postopke, pri katerih se uporablja živo srebro, skupaj z datumi opustitve.
            
            
               (3)V Prilogo B h Konvenciji uvesti določbo o prepovedi vsakršnega povečanja proizvodnih zmogljivosti za postopke, pri katerih se uporablja živo srebro, do datumov opustitve, ki jih določijo pogodbenice. 
            
            
                
            
            
               Zato stališče, ki se sprejme v imenu Unije na četrtem zasedanju konference pogodbenic, vključuje podporo sprejetju aktov za določitev datumov opustitve za vse postopke, pri katerih se uporablja živo srebro, in uvedbo strožjih določb, ki urejajo uporabo živega srebra, in sicer tako, da se doda zlasti obveznost, da se proizvodne zmogljivosti do zadevnih datumov opustitve ne povečajo.  
            
            
               4.Pravna podlaga
            
            
               4.1Postopkovna pravna podlaga
            
            
               4.1.1Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  16
               .
            
            
               4.1.2Uporaba v obravnavanem primeru
            
            
               Konferenca pogodbenic je organ, ustanovljen s sporazumom, in sicer Konvencijo Minamata o živem srebru.
            
            
               Akti, k sprejetju katerih je pozvana konferenca pogodbenic, so akti s pravnim učinkom, saj bi pogodbenice Konvencije morale sprejeti ukrepe za zagotovitev njihovega izvajanja in izpolnjevanja.
            
            
               Predvideni akti ne dopolnjujejo ali spreminjajo institucionalnega okvira Konvencije.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2Materialna pravna podlaga
            
            
               4.2.1Načela
            
         
         
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2Uporaba v obravnavanem primeru
            
            
               Glavni cilj in vsebina predvidenih aktov se nanašata na varstvo okolja in zdravja ljudi.
            
            
               Materialnopravna podlaga za predlagani sklep je zato člen 192(1) PDEU.
            
            
               4.3Zaključek
            
            
               Pravna podlaga predlaganega sklepa bi moral biti člen 192(1) PDEU v povezavi s členom 218(9) PDEU.
            
            
               2021/0033 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije sprejme na četrtem zasedanju konference pogodbenic Konvencije Minamata o živem srebru v zvezi s sprejetjem sklepov o spremembi prilog A in B k navedeni konvenciji o proizvodih z dodanim živim srebrom in proizvodnih postopkih, v katerih se uporabljajo živo srebro ali živosrebrove spojine, v skladu s členom 4(8) in členom 5(10) navedene konvencije
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Konvencijo Minamata o živem srebru
                  17
                (v nadaljnjem besedilu: Konvencija) je Unija sklenila s Sklepom Sveta (EU) 2017/939
                  18
               , veljati pa je začela 16. avgusta 2017. 
            
            
               (2)V skladu s Sklepom MC-1/1 o poslovniku, ki ga je konferenca pogodbenic Konvencije sprejela na svojem prvem zasedanju, si pogodbenice prizadevajo za soglasno doseganje dogovorov o vseh vsebinskih vprašanjih.
            
            
               (3)Konferenca pogodbenic Konvencije naj bi na svojem četrtem zasedanju od 1. do 5. novembra 2021 sprejela enega ali več sklepov (v nadaljnjem besedilu: predlagani sklepi) o spremembi Priloge A h Konvenciji, ki vsebuje seznam proizvodov z dodanim živim srebrom, za katere na določen datum veljajo bodisi prepoved proizvajanja, uvoza in izvoza bodisi ukrepi, ki urejajo živo srebro, in/ali Priloge B h Konvenciji, ki vsebuje seznam proizvodnih postopkov, v katerih se uporabljajo živo srebro ali živosrebrove spojine (v nadaljnjem besedilu: postopki, pri katerih se uporablja živo srebro), za katere na določen datum veljajo obveznost prenehanja uporabe živega srebra ali zahteve, ki urejajo živo srebro. 
            
            
               (4)Predlagani sklepi bi razširili področje uporabe Priloge A h Konvenciji na nadaljnje proizvode z dodanim živim srebrom, ki so povezani z datumi opustitve ali z ukrepi, ki urejajo živo srebro. 
            
            
               (5) Priloga II k Uredbi (EU) 2017/852
                  19
               , s katero je bila Priloga A prenesena v zakonodajo Unije, že zajema več proizvodov z dodanim živim srebrom in druge proizvode z dodanim živim srebrom, za katere bodisi velja prepoved njihovega dajanja v promet na notranji trg v skladu z zakonodajo Unije bodisi so predmet zakonodajnih besedil, ki se razvijajo na ravni Unije in katerih cilj je taka prepoved.  
            
            
               (6)Predlagani sklepi bi področje uporabe Priloge B h Konvenciji razširili z uvedbo datumov opustitve za postopke, ki jih zajema, pri katerih se uporablja živo srebro, in/ali z dodajanjem nadaljnjih postopkov, pri katerih se uporablja živo srebro, skupaj z datumi opustitve in/ali z uvedbo strožjih zahtev, ki urejajo živo srebro, za zadevne postopke.
            
         
         
            
               (7) Priloga III k Uredbi (EU) 2017/852, s katero je bila Priloga B prenesena v zakonodajo Unije, zajema več postopkov, pri katerih se uporablja živo srebro, in določa datume opustitve za vse zadevne postopke.  
            
            
               (8)Primerno je določiti stališče, ki se na konferenci pogodbenic Konvencije sprejme v imenu Unije, ker bodo predlagani sklepi, če bodo sprejeti, imeli pravne učinke, saj bodo morale pogodbenice Konvencije sprejeti ukrepe za njihovo izvajanje na nacionalni in/ali regionalni ravni. 
            
            
               (9)Unija je znatno prispevala k razvoju določb Konvencije v zvezi s proizvodi z dodanim živim srebrom in postopki, pri katerih se uporablja živo srebro, ter k delu strokovnjakov v obdobjih med zasedanji, vzpostavljenemu s Sklepom MC-3/1
                  20
               , ki ga je na tretjem zasedanju sprejela konferenca pogodbenic Konvencije in ki je privedel do predlaganih sklepov;
            
            
               (10)Unija bi morala podpreti sprejetje sklepov konference pogodbenic Konvencije, ki omogočajo zmanjšanje vrzeli med pravom Unije in Konvencijo ter katerih cilj je razširiti področje uporabe Konvencije na proizvode z dodanim živim srebrom, za katere že velja prepoved dajanja na trg Unije ali so predmet zakonodajnih besedil, ki se trenutno razvijajo in katerih namen je določiti podobno prepoved na ravni Unije, v skladu s ciljem Unije o opustitvi uporabe živega srebra in živosrebrovih spojin, kadar je to izvedljivo;
            
            
               (11)Unija bi morala podpreti tudi sprejetje sklepov konference pogodbenic Konvencije, ki omogočajo zmanjšanje vrzeli med pravom Unije in Konvencijo z zagotavljanjem, da za postopke, pri katerih se uporablja živo srebro in ki jih že obravnava Uredba (EU) 2017/852, začnejo veljati opustitve na določene datume ali strožje zahteve, ki urejajo uporabo živega srebra– 
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije sprejme na četrtem zasedanju konference pogodbenic Konvencije, je, da se podpre (i) sprejetje sklepov o spremembi prilog A in B h Konvenciji, ki bi zmanjšali vrzel med zakonodajo Unije in Konvencijo, ter (ii) sprejetje sklepov o spremembi Priloge A, ki uvaja prepoved proizvodnje proizvodov z dodanim živim srebrom, za katere že velja ali bo kmalu začela veljati prepoved dajanja na trg Unije, in njihovo trgovino po vsem svetu, z določitvijo datumov opustitve ali s strožjimi zahtevami za postopke, pri katerih se uporablja živo srebro.   
            
            
               Člen 2
            
            
               Glede na razvoj dogodkov na četrtem zasedanju Konference pogodbenic Konvencije se lahko predstavniki Unije v posvetovanju z državami članicami na usklajevalnih sestankih na kraju samem dogovorijo o manjših spremembah stališča iz člena 1 brez nadaljnjega sklepa Sveta.
            
            
               Člen 3
            
            
            
               Ta sklep je naslovljen na Komisijo.
            
            
            
               V Bruslju,
            
            
               
                     
                        Za Svet
               
               
                     Predsednik
               
            
            
               
            
            
               
            
         
         
            
                  
                     (1)
                  
                        Za namen tega dokumenta izraz „urejanje uporabe živega srebra“ na splošno zajema obveznosti, določene v delih II prilog A in B h Konvenciji Minamata o živem srebru.    
               
               
                  
                     (2)
                  
                        Dne 16. novembra 2020 je Konvencijo Minamata o živem srebru ratificiralo štiriindvajset držav članic, in sicer Avstrija, Belgija, Bolgarija, Ciper, Češka, Danska, Estonija, Finska, Francija, Grčija, Hrvaška, Irska, Latvija, Litva, Luksemburg, Madžarska, Malta, Nemčija, Nizozemska, Portugalska, Romunija, Slovaška, Slovenija in Švedska.
               
               
                  
                     (3)
                  
                        Sklep Sveta (EU) 2017/939 z dne 11. maja 2017 o sklenitvi Konvencije Minamata o živem srebru v imenu Evropske unije (UL L 142, 2.6.2017, str. 4). 
               
               
                  
                     (4)
                  
                        Za namene tega dokumenta pomeni izraz „pogodbenice“ pogodbenice Konvencije o živem srebru. 
                        
               
               
                  
                     (5)
                  
                        Sklep MC-1/1 o poslovniku, UNEP/MC/COP1/Dec. 1, na voljo na povezavi: 
                  http://www.mercuryconvention.org/Meetings/COP1/Decisions/tabid/8648/language/en-US/Default.aspx
               
               
                  
                     (6)
                  
                        Sklep MC-3/1 Pregled prilog A in B, UNEP/MC/COP3/Dec. 1, na voljo na povezavi: 
                  http://www.mercuryconvention.org/Meetings/COP3/Decisions/tabid/8654/language/en-US/Default.aspx
               
               
                  
                     (7)
                  
                  
                        Glej 
                     Council Conclusions 'Review of the Community Strategy concerning Mercury' (Sklepi Sveta „Pregled Strategije Skupnosti za živo srebro“), 14. marec 2011
                  
               
               
                  
                     (8)
                  
                  
                        Sporočilo Komisije z dne 11. decembra 2019 z naslovom Evropski zeleni dogovor, COM(2019) 640 final.  
                  
               
               
                  
                     (9)
                  
                  
                        Sporočilo Komisije z dne 14. oktobra 2020 z naslovom Strategija na področju kemikalij za trajnostnost – Okolju brez strupov naproti, COM(2020) 667 final.
                  
               
               
                  
                     (10)
                  
                        Uredba (EU) 2017/852 Evropskega parlamenta in Sveta z dne 17. maja 2017 o živem srebru in razveljavitvi Uredbe (ES) št. 1102/2008 (UL L 137, 24.5.2017, str. 1). 
               
               
                  
                     (11)
                  
                  
                        Predlog EU o proizvodih z dodanim živim srebrom in proizvodnimi postopki, v katerih se uporabljajo živo srebro ali živosrebrove spojine (marec 2020), na voljo na povezavi:  
                     http://www.mercuryconvention.org/Portals/11/documents/meetings/COP4/submissions/EU_AnnexAB.pdf
                  
               
               
                  
                     (12)
                  
                        Pojem „dajanje v promet na notranji trg“ vključuje „uvoz“ v skladu z zakonodajo EU, ki ureja dajanje na trg proizvodov z dodanim živim srebrom.   
               
               
                  
                     (13)
                  
                  
                        Izčrpen seznam zadevne zakonodaje EU je na voljo v delovnem dokumentu služb Komisije o oceni učinka Ratifikacija in izvajanje Konvencije Minamata o živem srebru s strani EU, ki je spremni dokument k Predlogu Uredbe Evropskega parlamenta in Sveta o živem srebru ter razveljavitvi Uredbe (ES) št. 1102/2008 (SWD/2016/017 final, z dne 2. februarja 2016). 
                  
               
               
                  
                     (14)
                  
                  
                        Direktiva 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi (UL L 174, 1.7.2011, str. 88).  
                  
               
               
                  
                     (15)
                  
                  
                        Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).
                  
               
               
                  
                     (16)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točke 61 do 64. 
               
               
                  
                     (17)
                  
                        Overjena kopija Konvencije Minamata o živem srebru je na voljo na: 
                  https://treaties.un.org/doc/Treaties/2013/10/20131010%2011-16%20AM/CTC-XXVII-17.pdf
               
               
                  
                     (18)
                  
                  
                        Sklep Sveta (EU) 2017/939 z dne 11. maja 2017 o sklenitvi Konvencije Minamata o živem srebru v imenu Evropske unije (UL L 142, 2.6.2017, str. 4). 
                  
               
               
                  
                     (19)
                  
                        Uredba (EU) 2017/852 Evropskega parlamenta in Sveta z dne 17. maja 2017 o živem srebru in razveljavitvi Uredbe (ES) št. 1102/2008 (UL L 137, 24.5.2017, str. 1).
               
               
                  
                     (20)
                  
                        Sklep MC-3/1 Pregled prilog A in B, UNEP/MC/COP3/Dec. 1, na voljo na povezavi: 
                  http://www.mercuryconvention.org/Meetings/COP3/Decisions/tabid/8654/language/en-US/Default.aspx
                  £